b'\n_START_ARTICLE_\nVenni Kuosma\n_START_PARAGRAPH_\nVenni Kuosma (14. kes\xc3\xa4kuuta 1895 S\xc3\xa4\xc3\xa4minki  \xe2\x80\x93 11. syyskuuta 1953 Helsinki) oli suomalainen urkutaiteilija, pianisti ja musiikkipedagogi._NEWLINE_Venni Kuosman vanhemmat olivat maanviljelij\xc3\xa4 Juho Kuosma ja Anna Kosonen ja puoliso vuodesta 1924 pianisti Sigrid Holst-Christensen. Pianisti, musiikkipedagogi Kauko Kuosma oli heid\xc3\xa4n poikansa. Venni Kuosma opiskeli Viipurin kirkkomusiikkiopistossa 1910\xe2\x80\x931912, Helsingin konservatoriossa 1912\xe2\x80\x931918, Leipzigin konservatoriossa 1920\xe2\x80\x931922 ja 1929 sek\xc3\xa4 Pariisissa 1927. Helsingiss\xc3\xa4 h\xc3\xa4n toimi pianonsoiton opettajana 1915\xe2\x80\x931918, Viipurissa 1918\xe2\x80\x931920 ja edelleen Viipurin kirkkomusiikkiopistossa vuodesta 1922. Viipurin tuomiokirkon urkuri h\xc3\xa4n oli vuodesta 1930 talvisotaan asti ja sitten Helsingin tuomiokirkon ja Vanhan kirkon urkuri kuolemaansa saakka. Kuosma paitsi antoi lukuisia urkukonsertteja, my\xc3\xb6s esiintyi pianosolistina ja -s\xc3\xa4est\xc3\xa4j\xc3\xa4n\xc3\xa4.'